જેમ માતાની ગોદમાં બાળકો ખેલે અને તેની અનેક વાર્તાઓ થાય તેમ ફાધર રાઈનની ગોદમાં યે અનેક પ્રેમકથાઓએ જન્મ લીધો જેને જર્મન કવિઓએ ખૂબ સરાહી. આજે રાઇનને કિનારે કોલોન, બૉન, વગેરે જેવા જ્યાં મોટા શહેરો છે ત્યાં લાડેનબર્ગ, હાઈડલબર્ગ જેવા નાના ટાઉન પણ છે. આ નદીમાં વ્યાપાર માટે જેમ લોંગરેલ ચાલે છે તેમ મનોરંજન માટે નાની મોટી ક્રૂઝ પણ છે. અગર માઈલની દૃષ્ટિએ જોઈએ તો રાઈન નદીમાં ચાલતાં ક્રૂઝ અને લોંગરેલ ( વ્યાપાર માટેની ખાસ બોટ ) માટે જર્મનીની સીમાઓમાં સાત હજાર કિલોમીટરનો માર્ગ છે.